b'\n_START_ARTICLE_\nSurami\n_START_SECTION_\nSijainti\n_START_PARAGRAPH_\nSurami sijaitsee Likhin vuorijonon (eli Suramin vuorijonon) etel\xc3\xa4isill\xc3\xa4 rinteill\xc3\xa4. Vuorijono jakaa Georgian l\xc3\xa4ntiseen ja it\xc3\xa4iseen osaan. Nelj\xc3\xa4n kilometrin p\xc3\xa4\xc3\xa4ss\xc3\xa4 Suramista on Kha\xc5\xa1urin kaupunki, johon Surami on liitetty rautatiell\xc3\xa4.\n_START_SECTION_\nHistoria\n_START_PARAGRAPH_\nIhmisasutusta Suramin alueella oli ensimm\xc3\xa4isen kerran aikaisella pronssikaudella. Kaupunki oli luultavasti antiikin kirjailijoiden, erityisesti Plinius vanhemman (23\xe2\x80\x9379) Surium. Plinius kertoo paikan sijaitsevan Kolkhiksen it\xc3\xa4osassa, l\xc3\xa4hemp\xc3\xa4n\xc3\xa4 Iberiaa. Surami sijaitsee strategisella paikalla Bord\xc5\xbeomin rotkon suulla vartioimassa It\xc3\xa4- ja L\xc3\xa4nsi-Georgian v\xc3\xa4list\xc3\xa4 tiet\xc3\xa4, joten siit\xc3\xa4 tuli 1100-luvulla raskaasti linnoitettu kaupunki. 1170-luvulta 1300-luvun lopulle Suramin linnoitus kuului perinn\xc3\xb6llisesti Kartlin eristavi-dynastialle, "kuvern\xc3\xb6\xc3\xb6reille", jotka ottivat sukunimen Surameli (georg. \xe1\x83\xa1\xe1\x83\xa3\xe1\x83\xa0\xe1\x83\x90\xe1\x83\x9b\xe1\x83\x94\xe1\x83\x9a\xe1\x83\x98)._NEWLINE_My\xc3\xb6hemmin Surami taantui, mutta s\xc3\xa4ilytti vilkkaan kauppapaikkansa ja linnoituksen, joka rakennettiin uudelleen 1500- ja 1600-luvuilla. 1700-luvun puoliv\xc3\xa4liin menness\xc3\xa4, prinssi Vakhu\xc5\xa1tin mukaan, Suramissa oli 200 georgialaisten, armenialaisten ja juutalaisten taloutta. 1740-luvulla prinssi Givi Amilakhvari k\xc3\xa4ytti Suramia tukikohtanaan kuningas Teimuraz II:ta ja persialaisia vastaan. Prinssin antauduttua vuonna 1745 linnoitus tuhottiin, mutta korjattiin my\xc3\xb6hemmin j\xc3\xa4lleen: ven\xc3\xa4l\xc3\xa4is-georgialaiset joukot k\xc3\xa4yttiv\xc3\xa4t linnoitusta osmaneja vastaan suunnatuissa operaatioissa Ven\xc3\xa4j\xc3\xa4n-Turkin sodassa (1768\xe2\x80\x931774). Kun Ven\xc3\xa4j\xc3\xa4 oli liitt\xc3\xa4nyt Georgian itseens\xc3\xa4 vuonna 1801 Suramiin sijoitettiin sotilastukikohta. My\xc3\xb6hemmin paikasta tuli suosittu terveyslomakohteena. Vuonna 1926 Surami sai kaupunkityyppisen taajaman aseman.\n_START_SECTION_\nMonumentit ja n\xc3\xa4ht\xc3\xa4vyydet\n_START_PARAGRAPH_\nSurami sijaitsee suuren Bord\xc5\xbeomi-Kharagaulin kansallispuiston l\xc3\xa4hell\xc3\xa4. Itse kaupungissa on Jumalan\xc3\xa4idin kirkon 1500\xe2\x80\x931600-lukujen rakennuskompleksi, 1600\xe2\x80\x931800-luvuilla rakennettu Pyh\xc3\xa4n Yrj\xc3\xb6n kirkko ja vuonna 1998 rakennettu Kviratskhovelin kirkko._NEWLINE_Suramin linnoituksen tarkka, alkuper\xc3\xa4inen rakennusajankohta on j\xc3\xa4\xc3\xa4nyt h\xc3\xa4m\xc3\xa4r\xc3\xa4n peittoon. Linnoituksen aikaisimmat rakenteet ovat mahdollisesti 1100-luvulta, mutta sit\xc3\xa4 on my\xc3\xb6hemmin rakennettu uudelleen useita kertoja. Kirjailija Daniel T\xc5\xa1onkadze (1830\xe2\x80\x931860) toi klassiseen Georgian kirjallisuuteen paikallisen, linnoitukseen liittyv\xc3\xa4n legendan, jonka armenialainen elokuvaohjaaja Sergei Parad\xc5\xbeanov teki kuuluisammaksi elokuvassaan Ambavi Suramis tsikhitsa (\xe2\x80\x9dSuramin linnoituksen legenda\xe2\x80\x9d) 1980-luvulla._NEWLINE_Suramin Lesja Ukrajinkan museo on omistettu ukrainalaisen naisrunoilija Lesja Ukrajinkan (1873\xe2\x80\x931913) muistolle. H\xc3\xa4n vietti viimeiset kuukautensa Suramissa. Museo koostuu runoilijan kuolintalosta, kirjastosta ja georgialaisen kuvanveist\xc3\xa4j\xc3\xa4 Tamar Abakelian veistoksesta.'